धम्मपद के छठा पाठ के भोजपुरी अनुवाद
जे अदमी आपन दोष देखावे वाला के जमीं के गड़ल धन देखावे वाला के लेखा समझे, जे संयम राखे, जेकर सांगत मेधावी पंडित के संगे होखे, ओह अदमी के कल्याण होखेला, ओकर अकल्याण ना हो सके.
2.
जे अदमी उपदेश दे, अनुशासित रहे, गलत काम होखे भा करे से रोके उहे सज्जन लोग के प्रिय होखेला, आ दुर्जन लोगन ला अप्रिय.
3.
ना त दुष्ट संघतीया से इयारी करीं, ना अधर्मी अदमी के संगत. हमेशा उत्तम मनई के संगत करीं.
4.
धर्मी रस के पिए वाला खुश रहेला आ सुख से सूतेला, विद्वान लोग बुद्ध के दिहल शिक्षा के सदा रमण करेला.
5.
जइसे नहर से किसान पानी ले जाला, बाण बनाये वाला बाण के आग में तपा के सीधा करेला, जइसे बढ़ई लकड़ी के काटके अगल अलग रूप देला, ओही लेखा विद्वान लोग, पंडित लोग अपना के दमन करेला लोग.
6.
जइसे पहाड़ हवा से विचलित ना होखे ओही लेखा पंडित लोग निंदा भा प्रशंसा से ना डोललें.
7.
पंडित लोग धर्म के सुनकर के अथाह, गहीर, साफ़, निर्मल, स्थिर पोखरा लेखा हमेशा खुश रहेलें.
8.
सत्पुरुष कहीं आसक्त ना होखेला लो, उ लोग काम भोग के कामना से दूर रहेलें, सुख होखे भा दुःख, पंडित लोग कबो अपना मन के चढ़ाव- उतराव ना करस.
9.
जे अधर्म से अपने ला भा दोसरा खातिर बेटा, धन भा देश के इच्छा करत होखे, जे अधर्म से आपन उन्नति ना चाहत होखे, उहे सधाचारी होला, प्रज्ञावान होला, धार्मिक होला.
10.
मनई में बहुत कम लोग अइसन होला जे संसार सागर के पार पहुँच पावेला, बाकी लोग त किनारे पर दौड़त रह जाला.
11.
जे लोग एह तरह बतावल गइल धरम के अनुसार आचरण करेला, उहे लग मरला के बाद संसार सागर के पार करेला.
12.
पंडित जन पाप धरम के छोड़ पुन्य धरम के काम करीं.घर से बेघर दूर एकांत सेवन करीं.
13.
पंडित जन काम भोग के छोड़ सर्वस्य त्यागी बनीं आ आपन चित्त के मईल के साफ़ करीं.
14.
जेकर चित सम्बोधि अंग में ठीक-ठाक तरीका से अभ्यस्त हो जाए, जे परिग्रह के त्याग के अपरिग्रह में रत रहे, चित विकार ख़तम कर ले, तेजस्वी बनल गइल होखे ओइसन लोग के एह संसार में निर्वाण मिल सकेला.
(भोजपुरी अनुवाद- संतोष पटेल)
Posted on 04-Jun-2017
By संतोष पटेल
awa_Deva bho_Deva unk bho_Deva unk bho_Deva unk bho_Deva unk bho_Deva unk bho_Deva unk hin_Deva unk bho_Deva unk bho_Deva unk bho_Deva unk bho_Deva unk bho_Deva unk bho_Deva unk bho_Deva bho_Deva eng_Latn mar_Deva